Novotroick

**Novotroick** () om Venäman lidn da lidnümbrik Orenburgan agjan suvipäivnouzmas.

## Istorii
Eländpunktan aluz om pandud vl 1920 kuti futoriden ühtištuz. Saudihe raudan metallurgijan kombinatad sijaližel torhudel vozil 1931−1955 (vspäi 1992 «Uralan Teraz»-edheotand). Vl 1945 ühtištadihe *Novo-Troick*-žilod lähiženke Akkermanovk-žilonke () da anttihe lidnan statusad.

Novotroickan toižed edheotandad oma hromühtnendoiden tegim i sauvondmaterialiden kompanijad (cement, raudbeton, šebin', pilindmaterialad).

## Geografijan andmused

Lidn sijadase Uralanjogen oiktal randal, 200 m ü.m.t. keskmäižel korktusel.

Röunatab Kazahstananke. Matkad Orenburghasai om 276 km päivlaskmha, Orskan röunhasai — nell' kilometrad päivnouzmha.

## Tobmuz

Novotroick jagase kahteks rajonhaks (Päivlaskmaine i Keskuzrajon), sen ližaks om severz'-se lidnanlaptid. Kaik seičeme žilod, raudtesarak i Guberl'-raudtestancii mülüdas lidnümbrikho. Lidnümbrikon pind — 352,34 km².

Lidnümbrikon tobmuden pämez' om sen Administracijan pämez'. Edeližed lidnan Administracijan pämehed oma Dmitrii Bufetov (semendku 2018 — kezaku 2023), Jurii Araskin (reduku 2015 — kül'mku 2017). Lidnümbrikon Deputatoiden nevondkundan ezimez' om Ivan Filippov vn 2023 keväz'kuspäi. Edeline lidnan nevondkundan ezimez' om Andrei Mezencev, radoi edel vn 2023 keväz'kud.

## Eläjad
Vn 2010 Venäman rahvahanlugemižen mödhe lidnan eläjiden lugu oli 98 173 ristitud, lidnümbrikon — 105 367 ristitud. Vn 2021 rahvahanlugemižen mödhe lidnan ristitišt oli 75 960 eläjad, lidnümbrikon — 81 035 eläjad. Vl 2017 kaik 88 216 ristitud elihe lidnas i 95 139 ristitud kaikes lidnümbrikos. Kaikiš suremb lidnan ristitišt oli 109..111 tuhad eläjid vozil 1994−2001 (111 tuh. rist. vl 1996).

Ortodoksižen hristanuskondan kuz' pühäpertid oma kaičenus i saudud lidnas: phh. Pedroin i Pauloin päjumalanpert' (om saudud vll 1994−2000), nell' jumalanpertid i časoun'. Islaman pühäpert' om avaitud.

## Openduz
Lapsiden opendusen aluzkundad (lidnümbrikon žiloidenke) oma koumekümne nimitadud i nomeruidud päivkodid (nomer 1..3, 6, 8..10, 12..15, 17, 18, 20..26, 29..31, 33, 35, 37..39 i kaks' nomerata žiloiš), kaks' aluzškolad (nomer 2 Akkernanovk-žilos i 20 Guberl'-stancijal), koumetoštkümne keskškolad (nomer 3..7, 10, 13, 15..18, 22, 23), gimnazii nomer 1, licei nomer 1, lapsiden da norišton sädamižen šingotesen keskuz, čomamahtoiden škol, nell' sportškolad (nomer 1 i 2, «Spartak», *Junost' * «Nor'aig»), noriden tehnikanradajiden, londusentedajiden i turistoiden stancijad üksin.

Novotroickan politehnine kolledž i Novotroickan sauvondtehnikum oma lidnan professionaližen opendusen aluzkundoikš.

## Transport
Tramvaid, avtobusad i maršrutkid oma kundaližeks transportaks lidnas, ezilidnelektrojonused ühtenzoittas lähižidenke lidnoidenke.

*Novotroick*-raudtestancii sijadase «Orenburg — Orsk»-jonol. Lähembaine rahvahidenkeskeine *Orsk*-lendimport radab 17 km suvhe.

## Galerei

Metallurgists Palace of Culture in Novotroitsk.jpg|Metallurgoiden kul'turkeskuz (2020)
St Peter and Paul's church in Novotroitsk.jpg|Phh. Pedroin i Pauloin päjumalanpert', vn 2021 nägu
Civil engineering college building in Novotroitsk.jpg|Novotroickan sauvondtehnikum (2020)
Russia Novotroitsk Pobeda Ice palace.jpg|*Pobeda*-jäpert'kulu (2017, «Vägestuz»)
Russia Novotroitsk railway station.jpg|*Novotroick*-päraudtestancijan sauvuz vl 2017


## Homaičendad


## Irdkosketused
* Novotroickan tobmuden sait (''novadmin.orb.ru'') i sen vanh versii (''novotroitsk.orb.ru'', om täuttud vn 2023 kezahasai).